GLÆSILEGUR : Ragnar í hvítum jakka á fasteignasölunni . Fasteignasalinn Ragnar Hlöðversson hefur alltaf verið mikið jólabarn . Það varð engin breyting á um síðustu jól en hann tók sig þá til og gaf hluta af sölulaunum sínum til góðs málefnis . „ Ég hef allt tíð verið gríðarlegt jólabarn og ríkir alltaf mikill kærleikur á mínum bæ í desember . Ég ákvað að nýta tækifærið á aðventunni og láta hluta af sölulaunum mínum fyrir þær íbúðir sem ég fékk í sölu í desember renna til Fjölskylduhjálpar Íslands , “ segir gæðablóðið og fasteignasalinn Ragnar Hlöðversson . Ragnar hefur unnið sem fasteignasali í sex mánuði og lætur vel af starfinu . „ Ég starfa á fasteignasölunni Kaupstaður og kann vel við mig þar . “ Hugmyndina að jólagóðverkinu segir Ragnar hafa komið eftir að hafa fundið fyrir því að hann vildi láta gott af sér leiða . „ Ég ákvað að skella í fallegt jólagóðverk og þar sem ég vinn á fasteignasölu fannst mér þetta kjörin leið til að láta gott af mér leiða um hátíðarnar . “ Aðspurður af hverju Fjölskylduhjálp hafi orðið fyrir valinu segir hann starfsemina þar vera til fyrirmyndar og gott að styrkja starfið : „ Ég er sjálfur mikill fjölskyldumaður og finnst frábært hvað Fjölskylduhjálpin er að gera góða hluti á jólunum fyrir foreldra sem eiga ekki mikið á milli handanna . “